I alt er seks bandemedlemmer fra Loyal to Familia mistænkt for at have afpresset massageklinikker i København.

Københavns Politi har torsdag anholdt endnu et medlem af banden Loyal to Familia (LTF). Han mistænkes i en sag om afpresning og hærværk mod flere massageklinikker i København.

Den 21-årige mand sigtes for at have afpresset en massageklinik på Frederiksberg den 24. april i år. Han sigtes også for at have været med til at smadre klinikkens ruder.

Det fortæller politikommissær Steffen Thaaning Steffensen fra Københavns Politi. Ifølge ham er bandemedlemmerne gået ind på massageklinikkerne med sedler, hvor der står et telefonnummer og "Loyal to Familia".

- Pigerne får at vide, at ejeren skal ringe til nummeret inden for 24 timer - ellers brænder de stedet af.

- Ejeren gør det så ikke, men retter henvendelse til politiet, siger politikommissæren.

Leder efter endnu et medlem

I alt er der i sagen tale om seks forhold af afpresning og hærværk mod massageklinikker i København, oplyser Steffen Thaaning Steffensen.

Den 21-årige mand bliver fredag fremstillet i et grundlovsforhør, hvor han kræves varetægtsfængslet.

12. juli blev to andre LTF-medlemmer varetægtsfængslet i sagen. De er begge 20 år. Desuden er to andre sigtet, men ikke fængslet.

Politiet leder også efter endnu et medlem af banden, som de mistænker står bag.

- Vi ved, hvem han er. Han er eftersøgt af os, men vi har ikke kunnet finde ham, siger Steffen Thaaning Steffensen.